പരിശോധനയ്ക്ക് എത്തിയ എക്സൈസ് ഉദ്യോഗസ്ഥരെ തടഞ്ഞുവച്ചു തുറവൂര്: കഞ്ചാവ് വില്പന നടത്തുന്നയാളെ പിടികൂടാന് മഫ്തിയിലെത്തിയ എക്സൈസ് ഇന്റലിജന്സ് ബ്യൂറോ ഉദ്യോഗസ്ഥരെ ഒരു സംഘം തടഞ്ഞുവച്ചു. 15 കിലോ കഞ്ചാവുമായി പുന്നപ്ര സ്വദേശിയായ യുവാവ് എത്തിയതായി എക്സൈസ് നര്ക്കോട്ടിക് സംഘത്തിനു ലഭിച്ച വിവരത്തിന്റെ അടിസ്ഥാനത്തില് പള്ളിത്തോട് ഹേലാപുരത്തിന് തെക്കുവശം പരിശോധന നടത്തുന്നതിനിടെ ഇന്നലെ വൈകിട്ട് ആറോടെയായിരുന്നു സംഭവം. പരിശോധനയ്ക്ക് ശേഷം മടങ്ങാനൊരുങ്ങിയ എക്സൈസ് സംഘം എത്തിയ കാര് ഒരു സംഘം തടസപ്പെടുത്തിയത് നേരിയ സംഘര്ഷത്തിനിടയാക്കി . പൊലീസ് പറയുന്നത്:മ ത്സ്യ കൃഷി നടത്തുന്ന പുന്നപ്ര സ്വദേശിയായ യുവാവ് പള്ളിത്തോട് മേഖലയില് കഞ്ചാവുമായി എത്തിയതായി ലഭിച്ച രഹസ്യ വിവരത്തിന്റെ അടിസ്ഥാനത്തിലാണ് ആലപ്പുഴയില് നിന്നുള്ള നര്ക്കോട്ടിക് സംഘം മത്സ്യം വളര്ത്തുന്ന പാടശേഖരത്തിനു മദ്ധ്യേ മഫ്തിയിലെത്തി പരിശോധന നടത്തിയത് . യുവാവിനെക്കുറിച്ച് കൂടുതല് വിവരം തിരക്കുന്നതിനായി സമീപവാസിയും ഇയാളുടെ സഹായിയുമായ യുവാവിന്റെ വീട്ടിലേക്ക് ചെന്നു. മരണാനന്തര ചടങ്ങ് നടക്കുന്ന വീടാണെന്ന് അറിയാതെയാണ് എക്സൈസ് സംഘം വീടിനുള്ളില് കയറിയത്. ഇതിനിടെ പരിശോധനയ്ക്ക് വന്നവര് എക്സൈസ് ഉദ്യോഗസ്ഥരല്ലെന്ന് പറഞ്ഞ് യുവാവിന്റെ ബന്ധുക്കള് തടഞ്ഞു .പിന്നീട് കുത്തിയതോട് റേഞ്ചിലെ എക്സൈസ് സംഘവും കുത്തിയതോട് പൊലീസും സംഭവസ്ഥലത്ത് എത്തിയാണ് പരിശോധനക്കെത്തിയ ഉദ്യോഗസ്ഥരെ മോചിപ്പിച്ചത്. സംഭവത്തില് ആര്ക്കെതിരെയും കേസെടുത്തിട്ടില്ലെന്ന് കുത്തിയതോട് സി.ഐ. കെ.എന്.മനോജ് പറഞ്ഞു. ബന്ധുക്കള്ക്ക് പരാതി ഉണ്ടെങ്കില് ഇന്ന് സ്റ്റേഷനില് ഹാജരാകാന് നിര്ദേശിച്ചിട്ടുണ്ട്.